**BILJEŠKE UZ FINANCIJSKE IZVJEŠTAJE**

**ZA RAZDOBLJE OD 1. SIJEČNJA DO 31. PROSINCA**

**2022. GODINE**

**RKP : 06179**

**Matični broj: 03899772**

**OIB: 89755384389**

**Razina: 11**

**Razdjel : 080 Ministarstvo znanosti i obrazovanja**

**Glava: 08012 Državni zavod za intelektualno vlasništvo**

**Šifra djelatnosti: 8411**

**Šifra grada/županije: 133**

**Oznaka razdoblja: 2022-12**

Zakonski okvir

* Zakon o proračunu (Narodne novine 144/21)
* Izmjene i dopune Državnog proračuna za 2022.godinu i projekcija za 2023. i 2024. godinu (NN 62/22, 131/22)
* Zakon o izvršavanju Državnog proračuna Republike Hrvatske za 2022. godinu (NN 62/22)
* Zakon o izmjenama i dopunama Zakona o izvršavanju Državnog proračuna Republike Hrvatske za 2022.godinu (NN 131/22)
* Pravilnik o proračunskom računovodstvu i računskom planu (NN 124/14, 115/15, 87/16, 3/18 i 126/19, 108/20)
* Pravilnik o financijskom izvještavanju u proračunskom računovodstvu (NN 37/22)
* Pravilnik o proračunskim klasifikacijama (NN 6/10, 120/13 i 01/20)

Temeljem Pravilnika o financijskom izvještavanju u proračunskom računovodstvu (NN 37/22), Državni zavod za intelektualno vlasništvo (dalje u tekstu: Zavod), osnovan 31. prosinca 1991. godine, obavlja poslove iz područja zaštite prava intelektualnog vlasništva prema Zakonu o ustrojstvu i djelokrugu tijela državne uprave (NN 85/20) čl.30., u nastavku podnosi bilješke uz obvezna godišnja financijska izvješća:

* Bilanca (obrazac BIL)
* Izvještaj o prihodima i rashodima, primicima i izdacima (obrazac PR-RAS)
* Izvještaj o rashodima prema funkcijskoj klasifikaciji (obrazac RAS-funkcijski)
* Izvještaj o promjenama u vrijednosti i obujmu imovine i obveza (obrazac P-VRIO)
* Izvještaj o obvezama (obrazac OBVEZE)

Bilješke se, u nastavku, označavaju šifrom podatka iz izvještajnog dokumenta kojeg pobliže objašnjavaju.

**BILJESKE uz obrazac BILANCA**

Bilješka 1.

Šifra B001, Imovina

U Bilanci na dan 31. prosinca 2022. god. ukupan iznos imovine je 24.156.862,15 kn, što predstavlja 14,2% povećanja u odnosu na usporedno razdoblje, a odnosi se na povećanje proizvedene dugotrajne imovine (šifra 02) te, u apsolutnim iznosima znatnog povećanja financijske imovine (šifra 1), objašnjeno kroz bilješke 2 i 3.

Bilješka 2.

Šifra B002, Nefinancijska imovina

Nefinancijska imovina u iznosu od 1.069.506,80 kn se sastoji od proizvedene dugotrajne imovina (šifra 02) i na kraju izvještajnog razdoblja iskazuje povećanje u odnosu na stanje početka godine. Povećanje je rezultat nabavljene dugotrajne imovine (nabava računala i računalne opreme, telefona i ostalih komunikacijskih uređaja, zamjenske opreme za grijanje, ventilaciju i hlađenje), a s druge strane taj efekt je umanjen evidentiranim ispravkom nabavne vrijednosti koji se obračunava na kraju svake godine po prosječnim godišnjim stopama linearnom metodom propisanom Pravilnikom o proračunskom računovodstvu i računskom planu (NN br. 124/14; 115/15; 87/16; 3/18; 126/19; 108/20).

Bilješka 3.

Šifra 1, Financijska imovina

Financijska imovina sastoji se od Depozita, jamčevnih pologa i potraživanja od zaposlenih te za više plaćene poreze i ostalo (šifra 12), Potraživanja za prihode poslovanja (šifra 16) te Rashode budućih razdoblja i nedospjele naplate prihoda (šifra 19).

Na povećanje financijske imovine u najvećoj mjeri su utjecala potraživanja za naknade HZZO-a koja se refundiraju za bolovanja djelatnika Zavoda (šifra 129) te potraživanja proračunskih korisnika za uplaćene prihode u proračun po ostalim izvorima (167).

Rashodi budućih razdoblja i nedospjela naplata prihoda odnosi se na iznos plaća za prosinac izvještajnog razdoblja, a koji se isplaćuje početkom siječnja slijedećeg fiskalnog razdoblja (šifra 19).

Bilješka 4.

Šifra B003, Obveze i vlastiti izvori

Stavka čini zbroj Obveza (šifra 2) i Vlastitih izvora (šifra 9).

Stanje na kontima obveza sastoji se od obveza za isplatu obračunate plaće za prosinac 2022. godine (šifra 231), materijalne rashode po primljenim računima (šifra 232) te ostalim tekućim obavezama (šifra 239) (obveze za povrat u proračun za refundacije HZZO-a i obveze za povrat u proračun za potraživanja prema bivšoj zaposlenici Zavoda po osnovi povrata troška školarine).

Stanje na kontima vlastitih izvora (šifra 9) sastoji se od vlastitih izvora (šifra 911) kojih je povećanje rezultat nabave dugotrajne materijalne imovine (najvećim dijelom iz ostalih izvora financiranja) te kumuliranog viška prihoda (šifra 922).

Bilješka 5.

Šifra 9221, 9222; Višak prihoda, manjak prihoda

Višak prihoda poslovanja rezultat je neutrošenih ostvarenih i prenesenih prihoda.

Manjak prihoda od nefinancijske imovine je tehnička kategorija rezultata koji se ispravlja aktom raspodjele u sljedećoj godini.

Bilješka 6.

Šifra 991, 996; Vanbilančni zapisi

Radi se o zapisima koji prikazuju tuđu imovinu dobivenu na korištenje, instrumente osiguranja plaćanja te potencijalne obveze po osnovi sudskih sporova u tijeku.

Bilješka 7.

Tabele obveznih bilješki uz bilancu

Izmjenama Pravilnika o financijskom izvještavanju u proračunskom računovodstvu (NN 112/18) propisuje se da obvezne bilješke uz bilancu sadrže:

* Prilog 1: Popis ugovornih odnosa i slično koji uz ispunjenje određenih uvjeta mogu postati imovina ili obveza
* Prilog 2: Popis sudskih sporova u tijeku.

Prilozi se prikazuju na kraju bilješki.

**BILJEŠKE uz Izvještaj o prihodima i rashodima,**

**primicima i izdacima - PR-RAS**

Bilješka 1.

Šifra 6, Prihodi poslovanja

Prema Izmjenama i dopunama Državnog proračuna Republike Hrvatske za 2022. godinu, Financijski plan Zavoda za 2022. godinu iznosi 25.635.852 kn.

Ukupno ostvareni prihodi poslovanja u promatranom razdoblju iznose 25.473.839,23 kn, što čini 99,37 % godišnjeg Financijskog plana.

U odnosu na usporedno prošlogodišnje razdoblje, prihodi poslovanja su povećani zbog povećanja prihoda pomoći od međunarodnih organizacija te institucija i tijela EU (šifra 632), prihoda od upravnih i administrativnih pristojbi, pristojbi po posebnim propisima i naknada (šifra 65) te prihoda iz nadležnog proračuna i od HZZO-a na temelju ugovornih obveza (šifra 67).

Bilješka 2.

Šifra 632, Pomoći od međunarodnih organizacija te institucija i tijela EU

Pomoć se odnosi na:

* (šifra 6321) refundacije za službena putovanja (u Europsku patentnu organizaciju – EPO) te refundacije za putovanja radi stručnog usavršavanja u programima EPO-a
* (šifra 6322) prihoda po osnovi primljene donacije tehnološke opreme (kapitalne pomoći)
* (šifra 6323) uplatu za plaću s početkom srpnja 2021. godine izaslane službenice na rad u tijelo Europske unije (Ured Europske unije za intelektualno vlasništvo – EUIPO; mandat je dvogodišnji) i refundacije troškova službenih putovanja zaposlenika u isto tijelo

Značajno povećanje u odnosu na prethodno izvještajno razdoblje ostvareno je iz razloga što je u 2021. slijedom restrikcija zbog pandemije bolesti COVID-19 ostvaren neznatan broj službenih putovanja (stoga i odgovarajućih refundacija) te nije bilo primljenih donacija, dok se prihod od uplate za plaću izaslane službenice odnosio samo za drugu polovicu 2021.godine – od kad je službenica na mandatu.

Bilješka 3.

Šifra 651, Ostale pristojbe i naknade

Prihodi se ostvaruju temeljem provedbe međunarodnih ugovora o suradnji vezanih za područje patenata i to: Ugovora o suradnji na području patenata (PCT – Patent Cooperation Treaty) kojeg administrira Međunarodni ured Svjetske organizacije za intelektualno vlasništvo (WIPO – World Intellectual Property Organization) sa sjedištem u Ženevi, i Konvencije o priznavanju europskih patenata (EPC – European Patent Convention) koju administrira Europski patentni ured (EPO – European Patent Office) kao izvršno tijelo Europske patentne organizacije (European Patent Organization).

Iz navedenih međunarodnih ugovora, kojih je Republika Hrvatska potpisnica, proizlaze financijske obveze Zavoda da iz tih prihoda od uplata podnositelja prijava patenata, kao i nositelja priznatih i važećih patenata, proslijedi uplatu pripadajuće pristojbe navedenim međunarodnim uredima, iskazano na rashodovnoj strani.

Slijedom PCT Ugovora, Zavod zaprima međunarodne prijave patenta koje je dužan, zajedno s pristojbama koje se plaćaju za tu prijavu, a uplaćuju se u državni proračun, proslijediti Međunarodnom uredu Svjetske organizacije za intelektualno vlasništvo u Ženevi, dok je odgovarajući dio uplata za održavanje patenata priznatih temeljem Europske patentne konvencije dužan proslijediti Europskom patentnom uredu. Iz tog su razloga sredstva prihoda iz izvora 43 planirana za pokriće plaćanja navedenih rashoda.

Ovi prihodi su transakcijske prirode tj. odgovarajući (nefiksni) iznosi sukladno obujmu aktivnosti prijavitelja i nositelja prava, a prema utvrđenim međunarodnim obvezama se transferiraju međunarodnim organizacijama i bilježe kao rashodi; preostala sredstva (umanjena za rezervu za tekuća plaćanja) se periodički preknjižavaju u opće prihode državnog proračuna. U promatranom razdoblju, slijedom povećanja prihoda i akumulacije tekućih rezervi izvršeno je preknjiženje ostvarenih prihoda (povrat u opće prihode državnog proračuna) u iznosu od 12.000.000 kn. Povećanje stavke u odnosu na usporedno razdoblje proizlazi iz obujma aktivnosti prijavitelja i nositelja prava.

Bilješka 4.

Šifra 652, Prihodi po posebnim propisima

Prihod (šifra 6521) proizašao je temeljem prebijanja obveze plaćanja članarine prema WIPO-u i prihoda državnog proračuna od uplata WIPO-a, a prema Madridskom sporazumu o međunarodnoj registraciji žigova.

Ostali nespomenuti prihodi (šifra 6526) predstavljaju prihode po posebnim ugovorima sklopljenim s Uredom Europske unije za intelektualno vlasništvo (**European Union Intellectual Property Office -** EUIPO) s ciljem usklađivanja i provođenja prakse Europske unije u postupcima registracije žigova i dizajna te prihode temeljem nadoknade troškova središnjim uredima za industrijsko vlasništvo država članica (tzv. *offsetting*) propisane odredbama člankom 172. Uredbe (EU) 2017/1001 Europskog parlamenta i Vijeća od 14. lipnja 2017. o žigu Europske unije. Prihodi i rashodi vode se kao posebni tekući projekt T763005 naziva: Suradnja DZIV-a s Uredom Europske unije za intelektualno vlasništvo (EUIPO), a evidentiraju na izvoru 43 (Ostali prihodi za posebne namjene). U izvještajnom razdoblju iznos je neznatno veći (za 1,7 %), a sadrži akontacijsku ratu za troškove provedbe ugovora o suradnji tekuće godine te obračunsku ratu za ugovor iz prethodne godine, kao i nadoknadu troškova središnjim uredima za industrijsko vlasništvo država članica (tzv. *offsetting*) za razdoblje n-2, tj. za 2020. godinu.

Bilješka 5.

Šifra 6615, Prihodi od pruženih usluga

Radi se o vlastitim prihodima (izvor 31) od prometa internog ugostiteljskog objekta. Smanjenje u izvještajnom razdoblju proizlazi iz razloga što je objekt privremeno prestao s radom 31.5.2022. godine iz razloga prestanka privremenog angažmana umirovljenog namještenika na ovim poslovima i nemogućnosti zapošljavanja novog namještenika.

Bilješka 6.

Šifra 671, Prihodi iz nadležnog proračuna za financiranje redovne djelatnosti proračunskih korisnika

Prihodi iz nadležnog proračuna u izvještajnom su razdoblju uvećani za 8,7% u odnosu na usporedno razdoblje. Namijenjeni su za financiranje (razred 3) rashoda poslovanja Zavoda (šifra 6711) i za financiranje (razred 4) rashoda za nabavu nefinancijske imovine (šifra 6712).

Bilješka 7.

Šifra 3, Rashodi poslovanja

Rashodi poslovanja su za 15,9% viši u odnosu na isto razdoblje prethodne godine, a povećanje je uzrokovano rastom rashoda za zaposlene (8,5%) i materijalnih rashoda (26,9%), dok su financijski rashodi iako značajnog rasta u relativnim, vrlo malog značaja u apsolutnim vrijednostima.

|  |  |  |  |  |
| --- | --- | --- | --- | --- |
|  | | *2021* | *2022* | *2022/2021* |
| ***3*** | ***Rashodi poslovanja*** | ***19.373.117,00*** | ***22.451.991,37*** | ***15,9%*** |
| 31 | Rashodi za zaposlene | 11.610.886,00 | 12.602.239,04 | 8,5% |
| 32 | Materijalni rashodi | 7.762.135,00 | 9.848.504,02 | 26,9% |
| 34 | Financijski rashodi | 96,00 | 1.248,31 | 1200,3% |

Bilješka 8.

Šifra 31, Rashodi za zaposlene

Povećanje rashoda plaća za redovan rad (šifra 3111) rezultat je prvenstveno povećanja osnovice plaća državnih službenika od 1. svibnja 2022. za 4% temeljem izmjena Kolektivnog ugovora za državne službenike i namještenike (NN 56/22), te njegova Dodatka I. (NN 127/22) kojim se povećava plaća za 6% od 1.10.2022.

Povećanje ostalih rashoda za zaposlene (šifra 312) rezultat je većeg broja zaposlenika koji su stekli pravo na jubilarne nagrade u odnosu na prethodno usporedno razdoblje, povećanja iznosa dječjeg dara (temeljem Dodatka I. Kolektivnom ugovoru) te većeg broja isplaćenih otpremnina zbog odlaska u mirovinu. U oba usporedna razdoblja evidentirana je obveza isplate regresa djelatnicima.

Povećanje doprinosa za zdravstveno osiguranje (šifra 3132) u direktnoj je korelaciji sa povećanjem plaća za redovan rad, i istog je relativnog rasta (8,4%).

Bilješka 9.

Šifra 321, Naknade troškova zaposlenima

Povoljnijom pandemijskom situacijom u odnosu na bolest COVID-19 u 2022. aktiviraju se službena putovanja, pa su rashodi za službena putovanja (šifra 3211) u odnosu na restriktivnu pandemijsku 2021. višestruko viši.

Iz istog razloga proizlazi i povećanje rashoda stručnog usavršavanja (šifra 3213).

Povećanje rashoda za prijevoz, za rad na terenu i odvojeni život (šifra 3212) odraz je primjene odredbi o uvećanju naknade prijevoznog kilometra sa 1,00 kn/km na 1,35 kn/km temeljem Kolektivnog ugovora za državne službenike i namještenike (NN 56/22) od 6.svibnja 2022.

Bilješka 10.

Šifra 322, Rashodi za materijal i energiju

Rashodi uredskog materijala (šifra 3221) koji su evidentirani u prošlogodišnjem, a nisu se pojavljivali u ovogodišnjem razdoblju i čine znatnu razliku u usporedbi, su uvećani rashodi za higijenske potrepštine održavanja zdravlja ljudi zbog pandemije, te pretplata na stručni časopis (Informa UK).

Troškovi materijala i sirovina za potrebe poslovanja internog ugostiteljskog objekta (šifra 3222) smanjeni su zbog privremenog zatvaranja objekta u svibnju.

Rashodi po osnovi sitnog inventara (šifra 3225) uvećanog iznosa u odnosu na prethodno razdoblje odnose se na uvećanu nabavu opremu manje vrijednosti (kao npr. tipkovnice, „miševi“ za računala, slušalice, *barcode* čitač, termometar za serversku sobu, slušalice za zaposlenike koji sudjeluju u *online* aktivnostima konferencija i edukacija i sl.).

Bilješka 11.

Šifra 323, Rashodi za usluge

Rashodi za usluge telefona, pošte i prijevoza (šifra 3231) uvećani su za izvještajno razdoblje zbog uvođenja usluge Hitroneta u rujnu.

Rashodi za usluge tekućeg i investicijskog održavanja (šifra 3232) uz mjesečne troškove redovnog servisa klimatizacijskog uređaja u serverskoj sobi, te troškova sezonske izmjene guma, servis i pranje službenog vozila, sadrže i troškove zamjene postojećih dotrajalih fluorescentnih žarulja energetski učinkovitim LED žaruljama u preostalom dijelu uredskih prostorija Zavoda koji nisu bili obuhvaćeni prvim, prioritetnim krugom zamjene ( u usporednom razdoblju). Smanjenje rashoda je zbog manjeg obuhvata uredskog prostora promjenom u korist LED žarulja u izvještajnom razdoblju.

Rast usluga promidžbe i informiranja (šifra 3233) rezultat je povećane potrebe za objavom u službenim i javnim glasilima natječaja za prijam službenika u radni odnos zbog većeg broja radnih mjesta te nezadovoljavajućeg odaziva i potrebe ponavljanja oglasa.

Rashodi za komunalne usluge (šifra 3234) uvećani su zbog zbrinjavanja dotrajale i neupotrebljive dugotrajne imovine (namještaja) te ispisnih tonera.

Rashodi za zakupnine i najamnine (šifra 3235) znatno su uvećani jer su u izvještajnom razdoblju nabavljane nove licence za Microsoftove softverske proizvode i usluge.

Rashod zdravstvene i veterinarske usluge (šifra 3236) odnosi se na obvezne (kod novozapošljavanja) i preventivne (sistematske zdravstvene) preglede zaposlenika, kao i naknadu troškova djelatnicima za obvezna testiranja necijepljenih na bolest COVID-19. Razlika smanjenja po stavci proizlazi iz iskorištenog prava na preventivni sistematski zdravstvenom pregledu u usporednom razdoblju, dok tog prava za izvještajno razdoblje nije bilo (pravo na pregled je svake dvije odnosno tri godine, ovisno o starosti zaposlenika).

Smanjenje rashoda intelektualnih i osobnih usluga (šifra 3237) odnosi se na istek ugovornog odnosa djelatnika u internom ugostiteljskom objektu u svibnju, ali i smanjenje rashoda po osnovi konzultantskih usluga vezanih uz sustav upravljanja kvalitetom prema normi ISO (trošak usporednog razdoblja činila je značajna konzultantska usluga uvođenja sustava, dok po istoj osnovi za izvještajno razdoblje trošak čini usluga audita).

Povećani rashodi računalnih usluga (šifra 3238) proizlaze iz aktiviranih projekata razvoja informacijskog sustava koje zbog nedostatka ljudskih resursa u usporednom proteklom razdoblju nije bilo moguće aktivirati. Radi se o projektima digitalizacije Zavoda kao npr. povezivanja novog informacijskog sustava za elektroničko podnošenje zahtjeva za registraciju žiga i industrijskog dizajna na informacijski poslovni sustav DZIV-a; izrada modula za elektroničko potpisivanje akata putem platforme e/m Pečat i e/m Potpis; nadogradnja i prilagodba računovodstvenog programa za potrebe uvođenja eura kao službene valute i dr..

Rashode za ostale usluge (šifra 3239) čini usluga registracije službenog vozila, te fotografske, grafičke i tiskarske usluge. Povećanje rashoda odnosi se na veći obim tiskarskih usluga materijala za konferencije i reprezentacije, te korištenja usluge fotografa a slijedom povećanja javnih aktivnosti nakon što su u prethodnim periodima iste bile ograničene zbog pandemije.

Bilješka 12.

Šifra 329, Ostali nespomenuti rashodi poslovanja

Rashodi naknada za rad predstavničkih i izvršnih tijela, povjerenstva i slično (šifra 3291) su smanjeni za približno 34% iz razloga varijabilnog godišnjeg broja kandidata na stručnim ispitima za ovlaštene zastupnike u području prava industrijskog vlasništva i posljedične varijabilne iznose naknada za ispitna povjerenstva.

Rashod premije osiguranja (šifra 3292) odnosi se na obavezno i kasko osiguranje službenog vozila, a povećanje je zbog porasta cijene.

Na rashodima reprezentacije (šifra 3293) zabilježeno je povećanje u odnosu na usporedno razdoblje u kojem su službene komunikacije i javna događanja bili reducirani uzrokovano pandemijom. Povećanje se prvenstveno odnosi na organizaciju stručnog skupa povodom obilježavanja 30-te obljetnice osnutka Zavoda.

Rashod za članarine i norme (šifra 3294) odnosi se na godišnju članarinu u Svjetskoj organizaciji intelektualnog vlasništva (WIPO), te paket normi za, u Zavodu implementiran, ISO 9001 standard. Razlog povećanju stavke je povećanje članskog troška zbog tečajne razlike.

Povećani rashodi pristojbi i naknada (šifra 3295) odnosi se:

* u neznatnom dijelu na Zavodske obveze zakonske mjesečne naknade za nezapošljavanje dostatnog broja djelatnika s invaliditetom te
* obvezne pristojbe po osnovi Konvencije o priznavanju europskih patenata (EPC) za uplatu pristojbi održavanja patenata u EPO, te prijavi patenata prema Ugovora o suradnji na području patenata (PCT) u WIPO-u, sukladno objašnjenju kao u Bilješci 3. Veličina rashoda ovisi o broju prijava, kao i o godini održavanja patenta.

Značajno smanjenje rashoda po osnovi sudskih postupaka (šifra 3296) rezultat je varijabilne dinamike rješavanja sudskih sporova u nadležnosti sudova te ishoda tih sporova.

Ostali nespomenuti rashodi poslovanja (šifra 3299) odnose se na cvjećarske aranžmane za ispraćaj preminulih članova obitelji zaposlenika.

Bilješka 13.

Šifra 34, Financijski rashodi

Financijski rashodi sadrže samo ostale financijske rashode (šifra 343) i odnose se na bankarske usluge i usluge platnog prometa vezanog uz bankarski račun i gotovinske transfere za potrebe blagajne, te neznatne negativne tečajne razlike i zatezne kamate.

Bilješka 14.

Šifra 4, Rashodi za nabavu nefinancijske imovine

Rashode za nabavu nefinancijske imovine (šifra 4) čine rashodovne stavke: Postrojenja i opreme (šifra 422) te Knjige, umjetnička djela i ostale izložbene vrijednosti (šifra 424).

Povećanje u rashodima za uredsku opremu i namještaj (šifra 4221) odnosi se na nabavu nove računalne opreme za dodatno opremanje radnih mjesta monitorima za potrebe prelaska na isključivo digitalno uredsko poslovanje i redovni ciklus zamjene zastarjelih korisničkih računala novima.

Rashodi za komunikacijsku opremu (šifra 4222) usporednog razdoblja su sadržavali projekt implementacije bežične mreže za pristup Internetu u uredskim prostorijama Zavoda i projekt nadzora pristupa serverskoj sobi, dok za izvještajno razdoblje nije bilo projekata, a evidentirani rashodi su zbog nabavki novih telefonskih uređaja radi zamjene tehnološki zastarjelih.

Rashodi za Opremu za održavanje i zaštitu (šifra 4223) su nastali zbog zamjene neispravnih uređaja za grijanje, ventilaciju i hlađenje novima, a povećanje je zbog porasta cijena i opreme i montaže.

Rashodi za nabavu knjiga (šifra 4241) bitno su smanjeni, kao što je i planirano za izvještajno razdoblje.

Bilješka 15.

Šifra X678, Y345, X005, Rezime: ukupni prihodi i primici

|  |  |
| --- | --- |
|  | *2022* |
| Ukupni prihodi poslovanja (šifra 6) | 25.473.839,23 |
| Ukupni rashodi poslovanja (šifra 3) | 22.451.991,37 |
| *višak prihoda poslovanja (šifra X001)* | *3.021.847,86* |
| Ukupni prihodi od nefinancijske imovine (šifra 642) | 0,00 |
| Ukupni rashodi za nabavu nefinancijske imovine (šifra 4) | 618.907,42 |
| *manjak prihoda od nefinancijske imovine (šifra Y002)* | *-618.907,42* |
| Ukupni primici od financijske imovine i zaduživanja (šifra 8) | 0,00 |
| Ukupni izdaci za financijsku imovinu i otplate zajmova (šifra 5) | 0,00 |
| *višak/manjak prihoda i primitaka (šifra X003/Y003)* | *0,00* |
| **UKUPNI PRIHODI I PRIMICI (šifra X678)** | **25.473.839,23** |
| **UKUPNI RASHODI I IZDACI (šifra Y345)** | **23.070.898,79** |
| **VIŠAK PRIHODA I PRIMITAKA (šifra X005)** | **2.402.940,44** |
| VIŠAK PRIHODA I PRIMITAKA -PRENEŠEN IZ 2021. (šifra 9221-9222) | 19.325.874,83 |
| VIŠAK PRIHODA I PRIMITAKA -RASPOLOŽIV U SLJEDEĆEM RAZDOBLJU (šifra X006) | 21.728.815,27 |

Stavka *Viška prihoda i primitaka (šifra X005)* računski je iznos razlike *Ukupnih prihoda i primitaka* i *Ukupnih rashoda i izdataka*.

Stavka *Višak prihoda i primitaka-prenesen (šifra 92211-92221)*, odnosi se na prenesena sredstva po bilančnom obračunu prethodne godine.

Obje stavke se u zbrojnom iznosu prenose za korištenje u naredno razdoblje kroz *Višak prihoda i primitaka-raspoloživ u sljedećem razdoblju (šifra X006)*, jer čine saldirani višak prihoda iz izvora 3 Vlastiti prihodi, 4 Prihodi za posebne namjene i 5 Pomoći.

Bilješka 16.

Obvezni analitički podaci obrasca PR-RAS

Stanje novčanih sredstava na dan 31.12.2022. godine iznosi 0 kn (šifra 11K), jer su sva sredstva blagajne vraćena u proračun zbog prelaska na euro u novom fiskalnom razdoblju.

Broj zaposlenih u izvještajnom razdoblju (šifra Z007) povećan je za jednu osobu.

Prosječan broj zaposlenih u tijelima na osnovi sata rada (šifra Z009) smanjen je za jednu osobu.

Otpremnine (šifra 31214) i Naknade za bolest, invalidnost i smrtni slučaj (šifra 31215) – objašnjeni u bilješci 8.

Naknade za prijevoz na posao i s posla (šifra 32121) – kao u bilješci 9.

Obvezni i preventivni zdravstveni pregledi zaposlenika (šifra 32361) – kao u bilješci 11.

Ugovori o djelu (šifra 32372) – kao u bilješci 11.

**BILJESKE uz Izvještaj o rashodima prema funkcijskoj klasifikaciji**

**- obrazac RAS-F**

Zavod posluje uz samo jednu funkcijsku klasifikaciju stoga su iskazani podaci u jednoj stavci (na oznaci 0150 Istraživanje i razvoj: Opće javne usluge) te su jednaki ukupnim rashodima iskazanim na oznaci Y034 obrasca PR-RAS.

**BILJESKE uz Izvještaj o promjenama u vrijednosti i obujmu imovine i obveza**

**- obrazac P-VRIO**

Tijekom promatranog razdoblja nije bilo knjiženja na kontima Promjene vrijednosti i obujma dugotrajne imovine te se ovaj obrazac popunjava nulama.

**BILJESKE uz obrazac OBVEZE**

Bilješka 1.

Šifra V001, Stanje obveza 1.siječnja

Stanje obveza na početku promatrane godine u najvećoj mjeri obuhvaća plaće za prosinac isplaćene u siječnju slijedećeg fiskalnog razdoblja.

Bilješka 2.

Šifra V003, V005, V010 Međusobne obveze subjekata općeg proračuna

Međusobne obveze proračunskih korisnika ne vode se prema skupinama ekonomske klasifikacije nego se izuzimaju i u obrascu prikazuju zasebno.

U međusobne obveze Zavoda ubrajaju se rashodi za fiksnu telefoniju (fakturirani od strane Ministarstva poljoprivrede kao upravitelja zajedničkog poslovnog objekta) i sve obveze koje se evidentiraju na kontu 23958 Obveze proračunskih korisnika za povrat u proračun (predstavljaju tehničko rješenje evidentiranja određenih potraživanja i obveza koje proizlaze iz međusobnih odnosa Zavoda i Ministarstva financija).

Bilješka 3.

Šifra N23, N24, P23, P24, V009 Obveze za rashode poslovanja; obveze za nabavu financijske imovine; stanje nedospjelih obveza na kraju izvještajnog razdoblja



Stanje nedospjelih obaveza na kraju izvještajnog razdoblja (1.358.540,08 kn) najvećim dijelom predstavljaju obveze za zaposlene, za isplatu plaća i naknade prijevoza za prosinac 2022. godine, a koje se isplaćuju u siječnju (1.152.472,37 kn).

Izvještaj sastavila: Voditelj službe za planiranje, financije i kontrolu

Tatjana Kostel Radošević, univ.spec.oec

Telefon: 01/6106-430

e-mail adresa: [tkostel@dziv.hr](mailto:tkostel@dziv.hr)

Odgovorna osoba:

mr. sc. Ljiljana Kuterovac

Glavna ravnateljica

M.P.

Prilog 1. Bilješkama uz bilancu

Tablica 1. Analitička evidencija zadužnica i bjanko zadužnica

|  |  |  |  |  |  |  |  |
| --- | --- | --- | --- | --- | --- | --- | --- |
| **ANALITIČKA EVIDENCIJA** | | | | | | | |
| **garancija, zadužnica i bjanko zadužnica** | | | | | | | |
|  |  |  |  |  |  |  |  |
| **RB** | **DUŽNIK** | **VRSTA JAMSTVA** | **Datum izdavanja zadužnice** | **IZNOS / kn** | **ROK VAŽENJA** | **NAPOMENA / ugovor - KLASA:** | **Datum ugovora** |
| 1. | AUTO KUĆA Baotić d.o.o. | Bjanko zadužnica | 27.03.2019. | 15.690,35 | 26.03.2024. | 406-09/18-010/005 (narudž.26/19) | 14.02.2019. |
| 2. | SPAN d.d. | Bjanko zadužnica | 25.01.2022. | 10.000,00 | 31.01.203. | 406-09/21-010/030 | 14.01.2021. |
| 3. | ULTIMA d.o.o. | Garancija | 12.10.2022. | 42.000,00 | 30.01.2023. | 406-04/22-002/005 | 4.8.2022. |
| 4. | UTILIS d.o.o | Zadužnica | 4.11.2022. | 10.000,00 | 30.04.2023. | 406-04/22-003/009 | 23.9.2022. |
| 5. | REAL TIME d.o.o | Zadužnica | 7.12.2022. | 10.000,00 | 1.1.2023. | 406-04/2022-003/0011 | 17.11.2022. |
| 6. | HRVATSKA POŠTA d.d. | Zadužnica | 08.07.2022. | 34.188,06 | 31.3.2024. | 406-04/22-002/002 | 31.03.2022. |
| 7. | Oganj d.o.o. | Zadužnica | 7.9.2022. | 38.734,98 | 31.07.2027 | 406-09/21-010/018 | 21.06.2022. |
| UKUPNO | | | | 160.613,39 |  |  |  |

Tablica 2. Popis sudskih sporova u tijeku

|  |  |  |  |  |  |  |
| --- | --- | --- | --- | --- | --- | --- |
| **Red. broj.** | **Tužitelj** | **Sažeti opis prirode spora** | **Procjena financijskog učinka** | **Procijenjeno vrijeme odljeva sredstava** | | |
| **2023.** | **2024.** | **2025.** |
| 1. | Dvoje zaposlenika DZIV-a | Tužba radi zaštite od diskriminacije i naknade štete te tužba za naknadu neimovinske štete zbog povrede osobnosti | 149.000,00 |  | 149.000,00 |  |
| 2. | Zaposlenik DZIV-a | Tužba radi zaštite diskriminacije i uznemirivanja | 1.352.000,00 |  | 1.352.000,00 |  |
| 3. | Pravne ili fizičke osobe nezadovoljne odlukama DZIV-a i Žalbenih vijeća u području prava industrijskog vlasništva | Upravni sporovi pokrenuti protiv odluka Žalbenih vijeća u području prava industrijskog vlasništva i protiv odluka DZIV-a na Upravnom sudu u Zagrebu | 40.000,00 | 30.000,00 | 10.000,00 | 0,00 |
| 4. | Pravne ili fizičke osobe nezadovoljne presudama Upravnog suda u Zagrebu | Žalbeni postupci pred Visokim upravnim sudom Republike Hrvatske | 10.000,00 | 10.000,00 | 0,00 | 0,00 |
| **UKUPNO** | | | **1.551.000,00** |  |  |  |